**Likumprojekta "Grozījumi Karatiesu likumā"** **sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta "Grozījumi Karatiesu likumā" (turpmāk – likumprojekts) mērķis ir nodrošināt saskaņotus grozījumus atbilstoši likumprojektam "Grozījumi likumā "Par ārkārtējo situāciju un izņēmuma stāvokli"" (VSS-704), kā arī atrunāt karatiesu tiesneša statusu, atbildību un garantijas, karatiesu tiesnešu reģistra aktualizēšanu, kā arī noteikt izņēmuma piekritību gadījumos, kad lietas materiāli satur valsts noslēpuma objektu.Likumprojekts daļā par karatiesu darbības uzsākšanu stāsies spēkā vienlaikus ar likumprojektu "Grozījumi likumā "Par ārkārtējo situāciju un izņēmuma stāvokli"". Pārējais regulējums stājas spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta 2018. gada 18. decembra sēdes protokola Nr. 60 107. § "Informatīvais ziņojums par Karatiesu likuma izpildes nodrošināšanu" (TA-2553-DV) 3. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība  | [1] Ne visos gadījumos, kad kādā valsts daļā ir izsludināts izņēmuma stāvoklis, objektīvi nepieciešama karatiesu darbības uzsākšana. Ievērojot minēto, Aizsardzības ministrija 2019. gada 18. jūlijā Valsts sekretāru sanāksmē izsludināja likumprojektu "Grozījumi likumā "Par ārkārtējo situāciju un izņēmuma stāvokli"" (VSS-704). Minētais likumprojekts paredz papildināt likuma 17. panta pirmo daļu ar 25. punktu, kas noteic, ka, izsludinot izņēmuma stāvokli valstī vai tās daļā, Ministru kabinets vienlaikus lemj par karatiesu darbības uzsākšanas nepieciešamību.Ievērojot minēto, atbilstoši saskaņotam grozījumam likumprojektā tiek paredzēts, ka, ja iestājies kara laiks vai valstī normatīvajos aktos noteiktajā kārtībā Ministru kabinets, izsludinot izņēmuma stāvokli, ir lēmis par karatiesu darbības uzsākšanu, tieslietu ministrs nekavējoties izdod rīkojumu, kurā nosaka karatiesu izvietojumu, darbības teritoriju un karatiesu sastāvu. Rīkojumu publicē oficiālajā izdevumā "Latvijas Vēstnesis".Nacionālās drošības likuma 22. panta sestajā daļā ietverta kara laika definīcija, saskaņā ar kuru kara laiks iestājas, ja ārējs ienaidnieks ir izdarījis militāru iebrukumu vai citādi vērsies pret valsts neatkarību, tās konstitucionālo iekārtu vai teritoriālo integritāti. Līdz ar to, iestājoties kara laikam, valsts varas orgāni un citas institūcijas ir tiesīgas īstenot tām piešķirtās kara laika pilnvaras.Latvijas Republikas Satversmes 82. pants noteic, ka tiesu Latvijā spriež rajona (pilsētas) tiesas, apgabaltiesas un Augstākā tiesa, bet kara vai izņēmuma stāvokļa gadījumā – arī kara tiesas. Ievērojot minēto, secināms, ka karatiesas tiek izveidotas tikai ārkārtas gadījumiem, kad nepieciešama ātra lietu izskatīšana. Karastāvokļa sākums un beigas tiek noteiktas pēc Latvijas Republikas Satversmes 44. panta, kas noteic, ka Valsts Prezidentam ir tiesība spert nepieciešamos militārās aizsardzības soļus, ja kāda cita valsts Latvijai pieteikusi karu vai ienaidnieks uzbrūk Latvijas robežām. Līdz ar to Valsts Prezidents nekavējoties sasauc Saeimu, kura lemj par kara pasludināšanu un uzsākšanu. Līdz ar to, brīdī, kad Seima būs lēmusi par kara pasludināšanu un uzsākšanu, karatiesas sāks darboties automātiski un tieslietu ministrs nekavējoties izdos rīkojumu, kurā noteiks karatiesu izvietojumu, darbības teritoriju un karatiesu sastāvu.Savukārt izņēmuma stāvokļa sākums un beigas tiek noteiktas pēc Latvijas Republikas Satversmes 62. panta un likuma "Par ārkārtējo situāciju un izņēmuma stāvokli". Latvijas Republikas Satversmes 62. pants noteic, ka, ja valsti apdraud ārējais ienaidnieks, vai ja valstī vai tās daļā ir izcēlies vai draud izcelties iekšējs nemiers, kurš apdraud pastāvošo valsts iekārtu, tad Ministru kabinetam ir tiesības izsludināt izņēmuma stāvokli, par to divdesmit četru stundu laikā paziņojot Saeimas prezidijam, kuram šāds Ministru kabineta lēmums nekavējoties jāceļ priekšā Saeimai.Ņemot vērā to, ka Karatiesu likums neregulē karatiesas neatkarības principus un garantijas, ar likumprojektu tiek nostiprināts, ka uz karatiesu un karatiesas tiesnešiem attiecināmi likumā "Par tiesu varu" noteiktie neatkarības principi un tiesnešu garantijas.[2] Saskaņā ar Nacionālo bruņoto spēku likuma 3. panta trešo daļu izņēmuma stāvoklī Nacionālo bruņoto spēku sastāvā iekļauj Latvijas Bankas Aizsardzības pārvaldi un var iekļaut Valsts robežsardzi, savukārt kara laikā gan Latvijas Bankas Aizsardzības pārvaldi, gan Valsts robežsardzi iekļauj Nacionālo bruņoto spēku sastāvā. 2018. gada 14. jūnijā Valsts sekretāru sanāksmē ir izsludināts likumprojekts "Valsts robežsardzes likums" (prot. Nr. 23, 9. §, VSS-582). Šā projekta saskaņošanas gaitā ir panākta vienošanās par tiesisko regulējumu, kas noteic, ka izņēmuma stāvokļa laikā vai kara laikā, iekļaujot Valsts robežsardzi Nacionālo bruņoto spēku sastāvā, robežsargam saglabājas robežsarga tiesiskais statuss, bet tam ir saistošas militārā dienesta tiesisko attiecību reglamentējošās normatīvo aktu normas, kas nosaka aizliegumus, dienesta dienas ilgumu, kā arī dienesta pienākumu izpildes un atpūtas laika sadali un tās nosacījumus. Līdz ar to robežsargam, kurš iekļauts Nacionālo bruņoto spēku sastāvā, saglabājas robežsarga tiesiskais statuss un robežsargs nebūs karavīrs. Ievērojot minēto, likumprojekts konkretizē subjektu loku, uz kuriem attiecināms Karatiesu likums, paredzot, ka tas attiecas arī uz personām, kas iekļautas Nacionālo bruņoto spēku sastāvā, bet nav karavīri. Vienlaikus ar likumprojektu tiek nošķirta izmeklēšanas kompetence attiecībā uz noziedzīgiem nodarījumiem militārajā dienestā no noziegumiem pret valsti, attiecīgi nošķirot arī izmeklēšanas iestāžu kompetenci, proti, skaidri tiek noteikti tie noziedzīgie nodarījumi, kurus izmeklēs Militārā policija un kurus Valsts drošības dienests.[3] Ņemot vērā to, ka līdz šim brīdim Karatiesu likumā nebija noteikts, vai karatiesā nepieciešams izmeklēšanas tiesnesis, ar likumprojektu tiek precizēts, ka karatiesā ir nepieciešams izmeklēšanas tiesnesis, kuru norīko attiecīgās vispārējās jurisdikcijas tiesas priekšsēdētājs. Ņemot vērā to, ka karatiesas kompetencē var nonākt lietas, kas satur valsts noslēpuma objektu, likumprojektā tiek noteikta izņēmuma piekritība minētajām lietām, proti, karatiesām piekritīgās lietas, kuru materiālos ir valsts noslēpumu saturošs objekts, izskatāmas Kriminālprocesa likuma noteiktajā kārtībā Rīgas pilsētas Vidzemes priekšpilsētas tiesā. Izņēmuma piekritība ir pamatojama ar Ministru kabineta 2004. gada 6. janvāra noteikumos Nr. 21 "Valsts noslēpuma, Ziemeļatlantijas līguma organizācijas, Eiropas Savienības un ārvalstu institūciju klasificētās informācijas aizsardzības noteikumi" noteiktajām drošības prasībām tiesas telpām.[4] Ņemto vērā to, ka līdz šim brīdim nebija atrunāts, cik bieži ir aktualizējams karatiesu tiesnešu reģistrs, likumprojekts noteic, ka karatiesas tiesnešu reģistrs aktualizējams reizi divos gados, vienlaikus nosakot, ka tiesnesis, rakstveidā piekrītot savai iekļaušanai karatiesu tiesnešu sarakstā, piekrīt pildīt karatiesas tiesneša pienākumus karatiesu darbības uzsākšanas gadījumā. Likumprojektā paredzēta iespēja tiesnesim atteikties pildīt karatiesas tiesneša pienākumus, iesniedzot lūgumu par viņa svītrošanu no karatiesu tiesnešu reģistra pie karatiesu tiesnešu reģistra aktualizācijas. Vienlaikus ar pārejas noteikumiem tiek noteikts brīdis, kad Tieslietu ministrija veic karatiesu tiesnešu reģistra aktualizāciju, proti, divu mēnešu laikā pēc grozījumu spēkā stāšanās Karatiesu likuma 6. pantā.[5] Karatiesu likuma IV nodaļā "Procesuālie jautājumi" jau pašreiz ir ietvertas normas, kas nosaka pirmstiesas kriminālprocesa īpatnības, kā arī krimināllietu iztiesāšanas īpatnības pirmās un otrās instances karatiesā, proti, nodaļa satur kriminālprocesuālas normas izņēmuma stāvokļa un kara gadījumos, kas paredz īpašus izņēmumus no Kriminālprocesa likumā paredzētās vispārējās kriminālprocesuālās kārtības. Līdz ar to likumprojekts precizē terminoloģiju atbilstoši Kriminālprocesa likumā lietotajai terminoloģijai, izsakot Karatiesu likuma 10. panta otro daļu jaunā redakcijā.[6] Lai netiktu pārkāpts procesa ekonomijas princips, likumprojekts noteic, ka karatiesa nodod attiecīgajai instancei tikai tās lietas, kurās tiesas izmeklēšana nav uzsākta. Uzsāktās lietas, kas tika uzsāktas karatiesas darbības laika, pabeidz skatīt attiecīgā karatiesa.[7] Vienlaikus, lai nodrošinātu saistītā normatīvā regulējuma vienlaicīgu spēkā stāšanos, likumprojekts noteic, ka likumprojekts daļā par karatiesas darbības uzsākšanu stāsies spēkā vienlaikus ar likumprojektu "Grozījumi likumā "Par ārkārtējo situāciju un izņēmuma stāvokli"". Pārējais regulējums spēkā stāsies vispārējā kārtībā. |
| 3. | Projekta izstrādē iesaistītās institūcijas un publiskas personas kapitālsabiedrības | Ar tieslietu ministra 2017. gada 17. oktobra rīkojumu Nr. 1-1/337 tika izveidota darba grupa vadlīniju izstrādei Karatiesu likuma izpildes nodrošināšanai. Darba grupas sastāvā bija iekļauti ne tikai tieslietu resora pārstāvji, bet arī tika pieaicināti citu institūciju eksperti.Darba grupā tika ietverti pārstāvji no Ģenerālprokuratūras, Ieslodzījuma vietu pārvaldes, Valsts probācijas dienesta, Tiesu administrācijas un Tieslietu ministrijas. Darba grupā tika iekļauti arī tiesu priekšsēdētāji un tiesneši no Rēzeknes tiesas, Rīgas rajona tiesas, Latgales apgabaltiesas un Rīgas apgabaltiesas, kā arī Latvijas Zvērinātu advokātu padomes – zvērināts advokāts. Uz darba grupas sēdēm tika pieaicināti eksperti no Aizsardzības ministrijas, Militārās policijas, Valsts policijas, Valsts robežsardzes, Valsts drošības dienesta un Satversmes aizsardzības biroja. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Atkarībā no apdraudējuma apmēra un intensitātes tiesību akts ietekmēs tās personas, kuras būs izdarījušas noziedzīgu nodarījumu izņēmuma stāvokļa vai kara laikā.Tāpat Tiesu administrācija, Ģenerālprokuratūra, Latvijas Zvērinātu advokātu padome, Ieslodzījuma vietu pārvalde, Valsts drošības dienests, Militārā policija, Valsts probācijas dienests, kā arī tieslietu ministra rīkojumā minētie karatiesu tiesneši. |
| 2. | Tiesiskā regulējuma ietekme uz tautsaimniecību un administratīvo slogu | Ietekme nav nosakāma. |
| 3. | Administratīvo izmaksu monetārs novērtējums | Nav. |
| 4. | Atbilstības izmaksu monetārs novērtējums | Nav. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Likumprojekta 2. panta pirmās daļas regulējums attiecībā uz karatiesu darbības uzsākšanu stāsies spēkā vienlaikus ar attiecīgajiem grozījumiem likumā "Par ārkārtējo situāciju un izņēmuma stāvokli", ko saskaņā ar Ministru kabineta 2018. gada 18. decembra sēdes protokola Nr. 60 107. § "Informatīvais ziņojums par Karatiesu likuma izpildes nodrošināšanu" (TA-2553-DV) 2. punktu izstrādā un virza apstiprināšanai Ministru kabinetā Aizsardzības ministrija. Papildus norādāms, ka Aizsardzības ministrija likumprojektu "Grozījumi likumā "Par ārkārtējo situāciju un izņēmuma stāvokli"" 2019. gada 18. jūlijā ir izsludinājusi Valsts sekretāru sanāksmē (VSS- 704). |
| 2. | Atbildīgā institūcija | Tieslietu ministrija par likumprojektu "Grozījumi Karatiesu likumā" (VSS-811), Aizsardzības ministrija par likumprojektu "Grozījumi likumā "Par ārkārtējo situāciju un izņēmuma stāvokli" (VSS-704) un Iekšlietu ministrija par likumprojektu "Valsts robežsardzes likums" (VSS-582). |
| 3. |  Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Nav. |
| 2. | Citas starptautiskās saistības | Karatiesu likumā ir ietvertas tikai minimālas atkāpes no vispārējās kriminālprocesuālās kārtības, kas atbilst Cilvēka tiesību un pamatbrīvību aizsardzības konvencijai (turpmāk - Konvencija), pretējā gadījumā Latvijai Eiropas Padomē ir jāiesniedz deklarācija par to, kādēļ tā savos normatīvajos aktos ir atkāpusies no Konvencijas prasībām. Konvencijas 15. panta 1. punktā noteikts, ka kara vai kāda cita ārkārtēja sabiedriska stāvokļa gadījumā, kas apdraud nācijas dzīvi, jebkura Augstā Līgumslēdzēja Puse var veikt pasākumus, kas atkāpjas no saistībām, ko tā uzņēmusies šīs Konvencijas ietvaros, tai apjomā, ko neizbēgami prasa situācijas ārkārtas raksturs, ar noteikumu, ka šie pasākumi nav pretrunā ar citām tās saistībām, ko nosaka starptautiskās tiesības. Savukārt Konvencijas 15. panta 2. punktā noteikts, ka jebkura Augstā Līgumslēdzēja Puse, kas piešķir sev šīs atkāpšanās tiesības, pilnībā informēs Eiropas Padomes Ģenerālsekretāru par veiktajiem pasākumiem un iemesliem to veikšanai. Tās arī informēs Eiropas Padomes Ģenerālsekretāru par šo pasākumu izbeigšanu un atgriešanos pie šīs Konvencijas nosacījumu pilnīgas ievērošanas.Ņemot vērā minēto, normatīvu regulējumu par īpašu kriminālprocesa kārtību, kas nonāktu pretrunā ar Konvencijas prasībām, ir iespējams pieņemt tikai kara apstākļos, jo tikai pie šādu apstākļu esamības Eiropas Padomē ir iespējams pamatot atkāpšanos no Konvencijas prasībām. Vienlaikus šādam tiesiskam regulējumam var būt tikai *ad hoc* jeb pagaidu raksturs, uz ko norāda Konvencijas 15. panta 2. punkta pēdējais teikums, proti, ka valsts arī informēs Eiropas Padomes Ģenerālsekretāru par šo pasākumu izbeigšanu un atgriešanos pie šīs Konvencijas nosacījumu pilnīgas ievērošanas.Ar Augstākās Padomes 1990. gada 4. maija deklarāciju "Par Latvijas Republikas pievienošanos starptautisko tiesību dokumentiem cilvēktiesību jautājumos" Latvija pievienojās virknei starptautisku dokumentu, arī Starptautiskajam paktam par pilsoņu un politiskajām tiesībām (turpmāk – Pakts). Latvijā Pakts ir spēkā no 1992. gada 14. jūlija. Turklāt, arī Pakta 4. panta 1. punkts noteic, ka, ja valstī ir oficiāli pasludināts ārkārtējs stāvoklis, kad apdraudēta nācijas pastāvēšana, šā Pakta dalībvalstis var atkāpties no savām šajā Paktā paredzētajām saistībām vienīgi tiktāl, ciktāl to prasa stāvokļa nopietnums, ar nosacījumu, ka šāda atkāpšanās nav pretrunā ar citām šo valstu saistībām starptautisko tiesību jomā un neizraisa uz rasi, ādas krāsu, dzimumu, valodu, reliģiju vai sociālo izcelšanos dibinātu diskrimināciju. Tāpat Pakta 4. panta 3. punkts noteic, ka ikvienai šā Pakta dalībvalstij, kas izmanto atkāpšanās tiesības, ar Apvienoto Nāciju Organizācijas ģenerālsekretāra starpniecību nekavējoties jāinformē citas šā Pakta dalībvalstis par noteikumiem, no kuriem tā atkāpusies, un par šādas rīcības iemesliem. Tādā pašā veidā jāpaziņo arī datums, kad šī valsts izbeigs minēto atkāpšanos. |
| 3. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", lai informētu sabiedrību par likumprojektu un dotu iespēju izteikt viedokli, informācija par likumprojektu ievietota Tieslietu ministrijas mājaslapā. |
| 2. | Sabiedrības līdzdalība projekta izstrādē | Lai informētu sabiedrību par likumprojektu un dotu iespēju izteikt viedokli, 2019. gada 29. jūlijā: informācija par likumprojektu ievietota Tieslietu ministrijas tīmekļa vietnē (https://www.tm.gov.lv/lv/cits/pazinojums-par-lidzdalibas-iespejam-likumprojekta-grozijumi-karatiesu-likuma-izstrades-procesa-lidz), aicinot rakstveida viedokļus par likumprojektu ministrijai sniegt līdz 2019. gada 13. augustam. |
| 3. | Sabiedrības līdzdalības rezultāti | Organizētās sabiedrības līdzdalības ietvaros viedokļi par likumprojektu netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Tieslietu ministrija, Tiesu administrācija, Ģenerālprokuratūra, Latvijas Zvērinātu advokātu padome, Ieslodzījuma vietu pārvalde, Valsts drošības dienests, Militārā policija, Valsts probācijas dienests, karatiesu tiesnešu reģistrā iekļautie tiesneši, tiesas. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Likumprojekta izpilde notiks esošo pārvaldes funkciju ietvaros. |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs Jānis Bordāns

Gaile 67036775

Inese.Gaile@tm.gov.lv